[pic] | AZ EURÓPAI KÖZÖSSÉGEK BIZOTTSÁGA |

Brüsszel, 17.3.2006

COM(2006) 132 végleges

Javaslat

A TANÁCS HATÁROZATA

az AKCS-EK Miniszterek Tanácsában a 2008–2013 közötti időszakra vonatkozó többéves pénzügyi keretre, valamint az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között létrejött, 2000. június 23-án Cotonouban aláírt és 2005. június 25-én Luxembourgban felülvizsgált partnerségi megállapodást felülvizsgáló megállapodás módosítására vonatkozóan a Közösség által elfogadandó álláspontról

(előterjesztő: a Bizottság)

INDOKLÁS

Tekintettel a 2000. június 23-án Cotonouban aláírt AKCS-EK partnerségi megállapodás (a továbbiakban: a Cotonou-i Megállapodás) felülvizsgálatára irányuló tárgyalások lezárására, a Tanács átmeneti minimális kötelezettségvállalást irányzott elő a 9. EFA (Európai Fejlesztési Alap) utáni együttműködés többéves pénzügyi keretére vonatkozóan annak érdekében, hogy „az AKCS-országok támogatását legalább olyan szinten tartsa, mint a 9. EFA esetében – leszámítva a fel nem használt összegeket – , melyhez a közösségi becslések alapján hozzá kell adni az Európai Unión belüli infláció és növekedés, valamint a tíz új tagállam 2004-ben történt csatlakozásának hatásait.” E kötelezettségvállalás értéke a közösségi becslések alapján 22 682 millió euro. Az érintett időszakra (2008–2012 vagy 2008–2013), a támogatás végleges összegére (a minimumösszeg feletti, esetleges feltételekhez kötött résszel) és a finanszírozási mechanizmusra (költségvetési tervezés vagy 10. EFA) vonatkozóan azonban nem történt döntés. Ennélfogva a felülvizsgált Cotonou-i Megállapodásba[1] foglalt ideiglenes többéves pénzügyi keret Ia. mellékletének 3. pontja előirányozza, hogy „e megállapodás 95. cikkétől eltérve, a többéves pénzügyi kerettel vagy a megállapodás vonatkozó részeivel kapcsolatos szükséges módosításokról a Miniszterek Tanácsa határoz.”

Mivel az Európai Tanács 2005. december 16-i ülésén elfogadta az érintett időszakra (2008–2013), az AKCS-országok számára megállapított támogatás összegére (folyó árakon 22 682 millió euro, a támogatáscélú kiadásokat leszámítva) és a finanszírozási mechanizmusra (Európai Fejlesztési Alap, kormányközi) vonatkozó határozatokat, módosítani lehet a felülvizsgált Cotonui-i Megállapodást. Tekintve, hogy az érintett időszak meghaladja a szokásos öt éves időtartamot, nem csak az Ia. mellékletet kell módosítani, hanem a Cotonou-i Megállapodás 95. cikkét is, mely meghatározza a megállapodás időtartamát, a vonatkozó pénzügyi jegyzőkönyveket és felülvizsgálati záradékokat. Az összhang biztosítása érdekében a javaslat kiterjed a 9. EFA pénzügyi jegyzőkönyvének módosítására is annak tisztázása céljából, hogy az mely időszakra vonatkozik (I. melléklet).

A 10. EFA többéves pénzügyi kerete – mely a 2008 – 2013 közötti időszakra vonatkozik – megerősíti a megszüntetési záradék elvét, mely teljességgel összeegyeztethető az esetleges utólagos, költségvetésbe való bevonással. Ez megkönnyíti a tagállamok hozzájárulásainak utólagos növelését is az arra irányuló kötelezettségválallásaik figyelembevételével, hogy egyrészt növelik fejlesztési célú hivatalos támogatásukat, másrészt hogy a kiegészítő források legalább felét Afrika megsegítésére fordítják. A többéves pénzügyi keret megfelelően rugalmas ahhoz, hogy lehetővé tegyen egyéb kiigazításokat is a 2008–2009-es költségvetés felülvizsgálatát követően.

Javaslat

A TANÁCS HATÁROZATA

az AKCS-EK Miniszterek Tanácsában a 2008–2013 közötti időszakra vonatkozó többéves pénzügyi keretre, valamint az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között létrejött, 2000. június 23-án Cotonouban aláírt és 2005. június 25-én Luxembourgban felülvizsgált partnerségi megállapodást felülvizsgáló megállapodás módosítására vonatkozóan a Közösség által elfogadandó álláspontról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 310. cikkére, összefüggésben 300. cikkének (2) bekezdésével,

tekintettel egyrészről az afrikai, karibi és csendes-óceáni államok (a továbbiakban: AKCS) csoportjának tagjai, másrészről az Európai Közösség és tagállamai között létrejött, 2000. június 23-án Cotonouban (Benin) aláírt és 2005. június 25-én Luxembourgban (Luxemburgi Nagyhercegség) felülvizsgált partnerségi megállapodásra (a továbbiakban: AKCS-EK megállapodás)[2],

mivel:

(1) A Tanács 2005. május 30-i 2005/446/EK határozatában 2007. december 31-ben állapította meg azt az időpontot, amely után a 9. Európai Fejlesztési Alap (a továbbiakban: EFA) pénzeszközei már nem állnak rendelkezésre, leszámítva a beruházási keret finanszírozására szolgáló forrásokat[3].

(2) Az AKCS-EK megállapodás keretében megvalósuló együttműködés többéves pénzügyi keretére vonatkozó, a 9. EFA utáni időszakot érintő, 2005. június 25-én Luxembourgban aláírt, felülvizsgált AKCS-EK együttműködési megállapodás Ia. melléklete nem tesz említést a következőkről: az a pontos időtartam, amelyre vonatkozik (öt vagy hat év), a támogatás összege, a finanszírozási mechanizmus (az Európai Unió általános költségvetése vagy új EFA).

(3) Az említett Ia. melléklet előirányozza azonban, hogy az AKCS-EK megállapodás „95. cikkétől eltérve, a többéves pénzügyi kerettel vagy a megállapodás vonatkozó részeivel kapcsolatos szükséges módosításokról a Miniszterek Tanácsa határoz.”

(4) Az Európai Tanács 2005. december 16-i ülésén határozott a pontos időtartamról (hat év), az összegről (folyó árakon 22 682 millió euró) és a finanszírozási mechanizmusról (10. EFA),

A KÖVETKEZŐKÉPPEN HATÁROZOTT:

Egyetlen cikk

A Közösség javasolja az AKCS-EK Miniszterek Tanácsában a 2008–2013 közötti időszakra vonatkozó többéves pénzügyi keretre vonatkozó alábbi álláspont elfogadását az AKCS-EK Miniszterek Tanácsának mellékelt határozattervezete alapján.

Kisebb módosítások foganatosíthatók e határozattervezetben anélkül, hogy újabb tanácsi határozat válna szükségessé.

Kelt Brüsszelben, (…) -án/-én.

a Tanács részéről

az elnök

MELLÉKLET

Tervezet

az AKCS-EK Miniszterek Tanácsának (…)-i határozata

az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között létrejött, 2000. június 23-án Cotonouban aláírt és 2005. június 25-én Luxembourgban felülvizsgált partnerségi megállapodást felülvizsgáló megállapodás módosítására vonatkozó, a 2008–2013 közötti időszakra szóló többéves pénzügyi keret meghatározásáról

AZ AKCS-EK MINISZTEREK TANÁCSA,

tekintettel az afrikai, karibi és csendes-óceáni államok (a továbbiakban: AKCS) csoportjának tagjai, valamint az Európai Közösség és tagállamai között létrejött, 2000. június 23-án Cotonouban (Benin) aláírt és 2005. június 25-én Luxembourgban (Luxemburgi Nagyhercegség) felülvizsgált partnerségi megállapodásra (a továbbiakban: AKCS-EK megállapodás)[4]és különösen annak Ia. melléklete (3) bekezdésére,

mivel:

(1) Az AKCS-EK partnerségi megállapodás keretében megvalósuló együttműködés többéves pénzügyi keretére vonatkozó, 2005. június 25-én Luxembourgban aláírt, a 9. Európai Fejlesztési Alap (a továbbiakban: EFA) utáni időszakot érintően felülvizsgált megállapodás Ia. melléklete pontosítja, hogy az Európai Unió az AKCS-országoknak szánt támogatást legalább a 9. EFA keretében megvalósuló támogatással – melyhez hozzáadódik az Unión belüli infláció és növekedés, valamint a tíz új tagállam 2004-ben történt csatlakozásának hatása – megegyező szinten tartja, nem tesz azonban említést a következőkről: az a pontos időtartam, amelyre vonatkozik (öt vagy hat év), a támogatás összege, a finanszírozás módja (az Európai Unió általános költségvetése vagy új EFA).

(2) A 2005. február 23-án Brüsszelben felülvizsgált AKCS-EK partnerségi megállapodásra vonatkozó tárgyalások lezárását követően az Európai Unió vállalja, hogy amint alkalma adódik, javaslatot tesz egy konkrét összegre, valamint a megállapodás alkalmazási időszakára vonatkozóan.

(3) Az AKCS-EK megállapodás Ia. melléklete előírja, hogy a felülvizsgált AKCS-EK partnerségi megállapodás „95. cikkétől eltérve, a többéves pénzügyi kerettel vagy a megállapodás vonatkozó részeivel kapcsolatos szükséges módosításokról a Miniszterek Tanácsa határoz.”

(4) Az Európai Tanács 2005. december 16-i ülésén határozott a pontos időtartamról (hat év), az összegről (folyó árakon 22 682 millió euro) és a finanszírozási mechanizmusról (10. EFA),

A KÖVETKEZŐKÉPPEN HATÁROZOTT:

Egyetlen cikk

Az egyrészről az AKCS-csoport tagjai, másrészről az Európai Közösség és tagállamai között létrejött, 2000. június 23-án Cotonouban aláírt és 2005. június 25-én Luxembourgban felülvizsgált partnerségi megállapodás mellékletben szereplő módosításait az AKCS-EK Miniszterek Tanácsa jóváhagyta.

Kelt Port Moresbyben, (…)-án/-én.

a Tanács részéről

az elnök

Melléklet az AKCS-EK Miniszterek Tanácsának (…)-i határozatához,

mely pontosítja egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között létrejött, 2000. június 23-án Cotonouban aláírt és 2005. június 25-én Luxembourgban felülvizsgált partnerségi megállapodást felülvizsgáló megállapodás módosítására vonatkozó, a 2008–2013 közötti időszakra szóló többéves pénzügyi keretet

a) Az AKCS-EK megállapodás 95. cikkének (2) bekezdése helyébe a következő szöveg lép:

„Az AKCS-EK Miniszterek Tanácsa határozza meg a pénzügyi jegyzőkönyveket többéves időszakokra vonatkozóan.”

b) Az AKCS-EK megállapodás I. melléklete („Pénzügyi jegyzőkönyv”) (1) bekezdése helyébe a következő szöveg lép:

„1. „Az e megállapodásban megállapított célokra a 2000. március 1 – 2007.december 31. közötti időszakban a Közösség pénzügyi hozzájárulásának teljes összege 15 200 millió euro. Ezen időszak az AKCS-EK Miniszterek Tanácsának határozatával felülvizsgálható, az Ia. melléklet (3) bekezdésével összhangban.”

c) Az AKCS-EK megállapodás az alábbi Ib. melléklettel egészül ki:

„ Ib. melléklet – A 2008–2013 közötti időszakra vonatkozó többéves pénzügyi keret

1. „Az e megállapodásban megállapított célokra 2008. január 1-jétől a Közösség pénzügyi hozzájárulásának teljes összege 22 682 millió euro a 10. Európai Fejlesztési Alap keretén belül.

2. A többéves pénzügyi keret hatályba lépését követően azonnal rendelkezésre fog állni ez az összeg. A következő módon kerül felosztásra az együttműködési csomagok között:

1. 18 940 millió eurót a nemzeti és regionális indikatív programok finanszírozására fordítanak. Ezen csomag feladata:

i. az AKCS-országok nemzeti indikatív programjainak finanszírozása e megállapodás végrehajtási eljárásokra és a kezelésre vonatkozó IV. mellékletének 1–5. cikkével összhangban;

ii. az AKCS-országok együttműködését, valamint regionális és régiók közötti integrációját támogató regionális indikatív programok finanszírozása e megállapodás végrehajtási eljárásokra és kezelésre vonatkozó IV. mellékletének 6 – 11. cikkével, 13. cikkének (1) bekezdésével és 14. cikkével összhangban;

2. 2 242 millió eurót irányoznak elő az AKCS-országok illetve a régiók közötti együttműködés finanszírozására számos vagy valamennyi AKCS-ország számára, beleértve a Vállalkozásfejlesztési Központnak (CDE) és a Mezőgadasági Fejlesztési Központnak (CTA) szánt, e megállapodás III. melléklete szerinti, valamint a paritásos parlamenti közgyűlésnek szánt, e megállapodás 17. cikke szerinti intézményi támogatást, e megállapodás végrehajtási eljárásokra és kezelésre vonatkozó IV. mellékletének 12. cikkével, 13. cikke (2) bekezdésével és 14. cikkével összhangban;

3. 1 500 millió eurót – melyből 400 millió eurót tesz ki a kamattámogatás az említett II. melléklet 2. és 4. cikke szerint – fordítanak a beruházási keret finanszírozására az e megállapodásnak a finanszírozás feltételeiről szóló II. mellékletében megállapított feltételek szerint.

3. A beruházási keret keretében a pénzügyi műveleteket – beleértve a vonatkozó kamattámogatásokat – az Európai Beruházási Bank (EIB) irányítja. Az Európai Beruházási Bank 1 700 millió euro összegű, a 10. EFÁ-t kiegészítő indikatív összeget engedélyezett saját forrásokra vonatkozó hitelügyletek formájában. E forrásokat az e megállapodásnak a finanszírozás feltételeiről szóló II. mellékletében megállapított feltételek mellett juttatják az EIB alapokmányában meghatározott feltételekkel és a fent említett mellékletben a beruházás-finanszírozási feltételekre vonatkozóan megállapított rendelkezésekkel összhangban. Minden egyéb, e többéves pénzügyi keret szerinti pénzügyi forrást a Bizottság kezel.

4. 2007. december 31-e után vagy a 2008–2013 közötti időszakra vonatkozó többéves pénzügyi keret hatálybalépésének napja után – ha ez utóbbi későbbre esik – a 9. EFÁ-ból, a korábbi EFÁ-kból vagy ezen EFA-k keretén belüli projektekből visszavont alapokból fennmaradó egyenlegek már nem használhatók fel, kivéve azokat az egyenlegeket, amelyek a 9. EFA előtti EFÁ-k keretén belül a mezőgazdasági nyersanyagokból származó exportbevételek stabilizációját biztosító rendszerből (STABEX) származnak, valamint a beruházási keret finanszírozását célzó összegek fel nem használt maradványai – a vonatkozó kamattámogatások kivételével, melyeket a 10. EFÁ-ba csoportosítanak át, ahol e felülvizsgált megállapodásban meghatározott feltételek szerint kerülnek felhasználásra.

5. E többéves pénzügyi keret teljes összege a 2008. január 31 – 2013. december 31. közötti időszakra vonatkozik. 2013. december 31-ét követően a 10. EFA terhére fizetési kötelezettség nem vállalható, a beruházási keret finanszírozását célzó összegek és a vonatkozó kamattámogatások kivételével.

6. Az AKCS-EK nagyköveteinek bizottsága az AKCS-EK Miniszterek Tanácsának nevében megfelelő intézkedéseket hozhat a többéves pénzügyi keret teljes összegének határain belül a 2. pontban említett valamely csomaghoz kapcsolódó programozási szükségletek kielégítése céljából, beleértve a csomagok közötti forrás-újrafelosztást.

7. A Közösség és a tagállamok bármikor határozhatnak úgy, hogy megemelik e többéves pénzügyi keret teljes összegét – különösen a 2008–2009-es közösségi költségvetés felülvizsgálatakor – és a tagállamok azon kötelezettségvállalásának figyelembevétele mellett, miszerint növelik a hivatalos fejlesztéstámogatást e többéves pénzügyi keret időtartama alatt. Az AKCS-EK Miniszterek Tanácsa határoz a támogatásnak a 2. pontban említett különböző eszközök közötti felosztásáról az AKCS-EK partnerségi megállapodás Ia. mellékletének (3) bekezdésével összhangban. E kiegészítő összegek felszabadítása a Tanácsnak az együttműködés eredményeire irányuló előzetes vizsgálata tárgyát képezheti a Bizottság által készített teljesítményértékelés alapján. Ezt a teljesítményértékelést a Bizottság mindenképpen elkészíti, és 2010 végéig megküldi a Tanácsnak. Ez a következők felülvizsgálatára fog kiterjedni: a kötelezettségvállalások és a kifizetések teljesítésének mértéke, az eredmények és a hatás. Ez az értékelés hozzájárul majd a 10. EFÁ-t követő időszakra vonatkozó, az e megállapodás keretében megvalósuló pénzügyi együttműködés támogatásához szükséges új források értékeléséhez.

8. A tagállamok bármikor dönthetnek a 10. EFA teljes vagy részleges, költségvetésbe történő bevonása mellett. E többéves pénzügyi kerettel és a megállapodás vonatkozó részeivel kapcsolatos összes módosításról az AKCS-EK Miniszterek Tanácsa határoz e megállapodás Ia. mellékletének (3) bekezdésével összhangban.”

[1] HL L 287., 2005.10.28

[2] HL L 287., 2005.10.28.

[3] HL L 156., 2005.6.18.

[4] HL L 209., 2005.8.11. és HL L 287., 2005.10.28.